title: DIRECTIVA DELEGATĂ (UE) …/… A COMISIEI de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru plumbul din ceramica dielectrică din anumiți condensatori

text:
               EXPUNERE DE MOTIVE

               1.CONTEXTUL ACTULUI DELEGAT

               Prezenta directivă delegată a Comisiei modifică, în scopul adaptării la progresul tehnic, anexa III la Directiva 2011/65/UE a Parlamentului European și a Consiliului privind restricțiile de utilizare a anumitor substanțe periculoase în echipamentele electrice și electronice (reformare)
                  1
                (Directiva RoHS 2) în ceea ce privește o derogare pentru aplicații specifice care conțin plumb.

               Directiva RoHS 2 restricționează utilizarea anumitor substanțe periculoase în echipamentele electrice și electronice, astfel cum se prevede la articolul 4 din respectiva directivă. Aceasta a intrat în vigoare la 21 iulie 2011.

               Lista substanțelor restricționate figurează în anexa II la Directiva RoHS 2. Deși restricțiile privind plumbul, mercurul, cadmiul, cromul hexavalent, bifenilii polibromurați și difenileterii polibromurați sunt în vigoare în prezent, restricțiile privind ftalatul de bis(2etilhexil) (DEHP), ftalatul de butil și de benzil (BBP), ftalatul de dibutil (DBP) și ftalatul de diizobutil (DIBP) se vor aplica începând cu 22 iulie 2019 sau ulterior. În anexele III și IV la Directiva RoHS 2 sunt indicate materialele și componentele de echipamente electrice și electronice (EEE) destinate unor aplicații specifice care beneficiază de derogare de la restricționarea utilizării anumitor substanțe prevăzută la articolul 4 alineatul (1) din Directiva RoHS 2.

               Articolul 5 prevede adaptarea anexelor III si IV la progresul științific și tehnic (prin includerea, reînnoirea, modificarea și revocarea derogărilor). În temeiul articolului 5 alineatul (1) litera (a), este posibilă includerea de derogări în anexele III și IV numai dacă această includere nu diminuează protecția mediului și a sănătății conferită de Regulamentul (CE) nr. 1907/2006
                  2
                și dacă este îndeplinită una dintre condițiile următoare: eliminarea sau substituirea lor prin modificarea proiectului sau utilizând materiale și componente pentru care nu sunt necesare materialele sau substanțele indicate în anexa II este imposibilă din punct de vedere științific sau tehnic; fiabilitatea substituenților nu este asigurată sau este probabil ca efectele negative totale asupra mediului și asupra sănătății și securității consumatorilor provocate de substituire să depășească avantajele totale pentru mediu și pentru sănătatea și securitatea consumatorilor.

               Mai mult, conform dispozițiilor articolului 5 alineatul (1), Comisia Europeană (Comisia) trebuie să includă materialele și componentele de EEE pentru aplicații specifice în listele din anexele III și IV prin intermediul unor acte delegate distincte, în conformitate cu articolul 20. Articolul 5 alineatul (3) și anexa V stabilesc procedura de depunere a cererilor de acordare, de reînnoire sau de revocare a unei derogări.

               2.CONSULTĂRI ÎNAINTEA ADOPTĂRII ACTULUI

               După publicarea Directivei RoHS 2, Comisia a primit, în conformitate cu dispozițiile articolului 5 alineatul (3) și ale anexei V, numeroase
                  3
                cereri din partea operatorilor economici, atât pentru acordarea de noi derogări, cât și pentru reînnoirea derogărilor existente.

               Actuala derogare de la punctul 7(c)-II din anexa III permite utilizarea plumbului în ceramica dielectrică din condensatorii cu tensiunea nominală de cel puțin 125 V CA sau 250 V CC. Comisia a primit, în ianuarie 2015, două cereri de reînnoire a acestei derogări. Deși data de expirare a derogării de la punctul 7(c)-II era 21 iulie 2016 pentru categoriile 1-7 și 10
                  4
               , în conformitate cu cerințele Directivei RoHS [articolul 5 alineatul (5) al doilea paragraf], derogarea continuă să se aplice până în momentul adoptării de către Comisie a unei decizii referitoare la cererea de reînnoire.

               În vederea evaluării cererii de derogare, Comisia a lansat un studiu pentru a efectua evaluarea tehnică și științifică necesară, organizând inclusiv o consultare
                  5
                online pe tema cererii, care a fost deschisă părților interesate și a durat opt săptămâni. Cu ocazia consultării a fost primită o contribuție.

               Raportul final care conține evaluarea cererii a fost publicat
                  6
               , părțile interesate fiind informate în acest sens.

               Ulterior, Comisia a consultat în scris grupul de experți al statelor membre pentru actele delegate adoptate în temeiul Directivei RoHS 2, astfel cum s-a convenit la o reuniune anterioară
                  7
               . Experții au fost de acord cu proiectul prezentat de Comisie, marea majoritate neexprimându-și punctul de vedere. În conformitate cu Orientările privind o mai bună legiferare, proiectul de directivă delegată a fost publicat pe Portalul pentru o mai bună legiferare timp de patru săptămâni, pentru a obține feedback din partea publicului. S-au primit trei observații, toate fiind în favoarea proiectului de act. S-au parcurs toți pașii necesari pentru derogările de la restricționarea anumitor substanțe, prevăzuți la articolul 5 alineatele (3)-(7)
                  8
               . Consiliul și Parlamentul European au fost informate cu privire la toate activitățile.

               În raportul final au fost evidențiate în special informațiile tehnice și evaluarea tehnică de mai jos.

               ·Condensatorii ceramici discreți cu tensiunea nominală de cel puțin 125 V CA sau 250 V CC au capacitatea de a stoca și a elibera sarcini electrice (capacitate electrică) și se găsesc în circuitele de înaltă tensiune dintr-o gamă largă de echipamente electrice și electronice. Aceștia sunt utilizați pe toate tipurile de piețe și în toate tipurile de aplicații, de exemplu, în sistemele de infrastructuri publice, în automatizări, în prospecțiunile petroliere și miniere, în conversia energiei, în furnizarea puterilor mari, în telecomunicații și în dispozitivele medicale.

               ·Plumbul din ceramica dielectrică asigură o constantă dielectrică ridicată la tensiuni înalte de funcționare, capacitate înaltă de stocare a energiei (inclusiv la temperaturi ridicate), scurgeri reduse la tensiune înaltă și temperaturi ridicate, precum și pierderi mici la intensitate și frecvență înaltă a curentului și la temperaturi ridicate. În prezent, substituirea sau eliminarea plumbului continuă să fie imposibilă din punct de vedere științific și tehnic pentru anumite aplicații. Se pare că numai în anumite cazuri pot fi aplicate alternative.

               Rezultatele evaluării pentru categoriile 1-7 și 10 arată că cererea de derogare referitoare la punctul 7(c)-II din anexa III îndeplinește cel puțin unul dintre criteriile relevante specificate la articolul 5 alineatul (1) litera (a). Dat fiind că pentru unele dintre aplicațiile în cauză nu sunt disponibile în prezent alternative fiabile și nici nu este probabil ca astfel de alternative să fie introduse în curând pe piață, se justifică reînnoirea derogării cu o perioadă de valabilitate care expiră la data de 21 iulie 2021; dat fiind că deocamdată nu sunt disponibili substituenți fiabili, nu se anticipează niciun impact socioeconomic negativ pentru această perioadă. De asemenea, nu se preconizează că perioada de valabilitate acordată va avea efecte adverse asupra inovării. Pentru a evita suprapunerea domeniilor de aplicare ale derogărilor din anexa III, formularea propusă precizează că aplicațiile vizate de derogările de la punctele 7(c)-I și 7(c)-IV sunt excluse din domeniul de aplicare al derogării de la punctul 7(c)II.

               Pentru alte categorii decât 1-7 și 10, derogarea existentă rămâne în vigoare pe perioadele de valabilitate prevăzute la articolul 5 alineatul (2). După cum prevede articolul 5 din Directiva 2011/65/UE, derogarea specifică nu diminuează protecția mediului și a sănătății conferită de Regulamentul (CE) nr. 1907/2006 (REACH).

               3.ELEMENTELE JURIDICE ALE ACTULUI DELEGAT

               Directiva delegată acordă o derogare de la restricțiile prevăzute la articolul 4 alineatul (1) din Directiva 2011/65/UE; această derogare, care trebuie inclusă în anexa III la directiva menționată, autorizează utilizarea plumbului în aplicații specifice.

               Instrumentul este o directivă delegată, conform dispozițiilor Directivei 2011/65/UE, în special ale articolului 5 alineatul (1) litera (a).

               Obiectivul directivei delegate este de a contribui la protecția sănătății umane și a mediului și de a apropia dispozițiile pentru funcționarea pieței interne în domeniul echipamentelor electrice și electronice, permițând utilizarea, pentru aplicații specifice, a unor substanțe care sunt altfel interzise, în conformitate cu dispozițiile și condițiile prevăzute în Directiva RoHS 2 și cu procedura stabilită de aceasta pentru adaptarea anexelor III și IV la progresul științific și tehnic.

               În conformitate cu principiul proporționalității, măsura nu depășește ceea ce este necesar pentru atingerea obiectivului său.

               Propunerea nu are nicio implicație pentru bugetul UE.

               DIRECTIVA DELEGATĂ (UE) …/… A COMISIEI

               din 16.11.2018

               de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru plumbul din ceramica dielectrică din anumiți condensatori

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice
                  9
               , în special articolul 5 alineatul (1) litera (a),

               întrucât:

               (1)
                     Directiva 2011/65/UE impune statelor membre obligația de a se asigura că echipamentele electrice și electronice introduse pe piață nu conțin anumite substanțe periculoase indicate în anexa II la directiva respectivă. Această cerință nu se referă la aplicațiile prevăzute în lista din anexa III la Directiva 2011/65/UE.

               (2)
                     Diferitele categorii de echipamente electrice și electronice cărora li se aplică Directiva 2011/65/UE (categoriile 1 - 11) sunt enumerate în anexa I la directiva respectivă.

               (3)
                     Plumbul este o substanță restricționată indicată în anexa II la Directiva 2011/65/UE. Utilizarea plumbului în ceramica dielectrică din condensatorii cu tensiunea nominală de cel puțin 125 V CA sau 250 V CC a fost însă exceptată de la restricționare și este inclusă în prezent la punctul 7(c)II din anexa III la directiva respectivă. Data de expirare a derogării respective a fost, pentru categoriile 1-7 și 10, 21 iulie 2016.

               (4)
                     Comisia a primit o cerere de reînnoire a derogării respective înainte de 21 ianuarie 2015, în conformitate cu articolul 5 alineatul (5) din Directiva 2011/65/UE. Derogarea rămâne valabilă până la adoptarea unei decizii cu privire la această cerere.

               (5)
                     Condensatorii ceramici discreți cu tensiunea nominală de cel puțin 125 V CA sau 250 V CC au capacitatea de a stoca și a elibera sarcini electrice (capacitate electrică) și se găsesc în circuitele de înaltă tensiune dintr-o gamă largă de echipamente electrice și electronice. Aceștia sunt utilizați pe toate tipurile de piețe și în toate tipurile de aplicații, de exemplu, în sistemele de infrastructuri sociale, în automatizări, în prospecțiunile petroliere și miniere, în conversia energiei, în furnizarea puterilor mari, în telecomunicații și în dispozitivele medicale.

               (6)
                     Plumbul din ceramica dielectrică asigură o constantă dielectrică ridicată la tensiuni înalte de funcționare, capacitate înaltă de stocare a energiei (inclusiv la temperaturi ridicate),
               scurgeri reduse la tensiune înaltă și temperaturi ridicate și pierderi mici la intensitate și frecvență înaltă a curentului și la temperaturi ridicate.

               (7)
                     În cazul anumitor condensatori ceramici, substituirea sau eliminarea plumbului este în continuare imposibilă din punct de vedere științific și tehnic, din cauza lipsei de substituenți fiabili. Derogarea nu diminuează protecția mediului și a sănătății conferită de Regulamentul (CE) nr. 1907/2006 al Parlamentului European și al Consiliului
                  10
               . Prin urmare, derogarea pentru utilizarea plumbului în ceramica dielectrică din condensatorii cu tensiunea nominală de cel puțin 125 V CA sau 250 V CC ar trebui reînnoită. Din motive de claritate, ar trebui să se precizeze în anexa III la Directiva 2011/65/UE că aplicațiile incluse la punctele 7(c)-I și 7(c)-IV sunt excluse de la punctul 7(c)-II.

               (8)
                     Dat fiind că pentru aplicațiile în cauză nu sunt încă disponibile pe piață alternative fiabile, derogarea pentru categoriile 1-7 și 10 ar trebui reînnoită pentru durata maximă de cinci ani, și anume până la 21 iulie 2021. Având în vedere rezultatele eforturilor în curs pentru găsirea unui substituent fiabil, este puțin probabil ca durata derogării să aibă efecte adverse asupra inovării.

               (9)
                     Pentru alte categorii decât 1-7 și 10, derogarea existentă rămâne în vigoare pe perioadele de valabilitate prevăzute la articolul 5 alineatul (2) al doilea paragraf din Directiva 2011/65/UE. Din motive de claritate, în anexa III la directiva respectivă ar trebui adăugate datele de expirare.

               (10)
                     Prin urmare, Directiva 2011/65/UE ar trebui modificată în consecință,

               ADOPTĂ PREZENTA DIRECTIVĂ:

               Articolul 1

               Anexa III la Directiva 2011/65/UE se modifică în conformitate cu anexa la prezenta directivă.

               Articolul 2

               1.Statele membre adoptă și publică cel târziu până la [ultima zi a celei de a 12-a luni de la data intrării în vigoare a prezentei directive] actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte.

               Statele membre aplică aceste acte începând cu [ultima zi a celei de a 12-a luni de la data intrării în vigoare a prezentei directive + 1 zi].

               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               2.Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.

               Articolul 3

               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

               Articolul 4

               Prezenta directivă se adresează statelor membre.

               Adoptată la Bruxelles, 16.11.2018

                     Pentru Comisie,

                     Preşedintele
                     Jean-Claude JUNCKER

                     (1)

                        JO L 174, 1.7.2011, p. 88.

                     (2)

                        JO L 396, 30.12.2006, p. 1.

                     (3)

                        Lista cererilor este disponibilă la adresa:
                  http://ec.europa.eu/environment/waste/rohs_eee/adaptation_en.htm

                     (4)

                        Aceste categorii sunt următoarele: 1. aparate de uz casnic de mari dimensiuni; 2. aparate de uz casnic de mici dimensiuni; 3. echipamente informatice și de telecomunicații; 4. aparate electrice de consum; 5. echipamentele de iluminat; 6. unelte electrice și electronice; 7. jucării, echipament pentru petrecerea timpului liber și echipament sportiv; 10. distribuitoare automate. Categoriile de EEE sunt indicate în anexa I la Directiva RoHS.

                     (5)

                  Perioada de consultare
                  : 21.8.2015-16.10.2015.

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/

                     (7)

                        Consultările au avut loc în scris, de la 27 aprilie până la 18 mai 2017.

                     (8)

                        Pe
                  site-ul Comisiei
                   este disponibilă o listă a pașilor administrativi necesari. În Registrul interinstituțional al actelor delegate se poate vedea în ce stadiu este procedura în cazul fiecărui proiect de act delegat, la adresa
                  https://webgate.ec.europa.eu/regdel/#/home
                  .

                     (9)

                        JO L 174, 1.7.2011, p. 88.

                     (10)

                        Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH) și de înființare a Agenției Europene pentru Produse Chimice (JO L 396, 30.12.2006, p. 1).

    ---documentbreak---

               ANEXĂ

               În anexa III, punctul 7(c)-II se înlocuiește cu următorul text:

                        „7(c)-II

                        Plumbul din ceramica dielectrică din condensatorii cu tensiunea nominală de cel puțin 125 V CA sau 250 V CC

                        Nu este valabilă pentru aplicațiile incluse la punctele 7(c)-I și 7(c)-IV din prezenta anexă.

                        Expiră la:

                        –21 iulie 2021 pentru categoriile 1-7 și 10;

                        –21 iulie 2021 pentru categoriile 8 și 9, cu excepția dispozitivelor medicale de diagnosticare in vitro și a instrumentelor industriale de monitorizare și control;

                        –21 iulie 2023 pentru dispozitivele medicale de diagnosticare in vitro din categoria 8;

                        –21 iulie 2024 pentru instrumentele industriale de monitorizare și control din categoria 9 și pentru categoria 11.”


title: DIRECTIVA DELEGATĂ (UE) …/… A COMISIEI de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru plumbul din lagărele și bucșele folosite în anumite echipamente nerutiere de uz profesional

text:
               EXPUNERE DE MOTIVE

               1.CONTEXTUL ACTULUI DELEGAT

               Prezenta directivă delegată a Comisiei modifică, în scopul adaptării la progresul tehnic, anexa III la Directiva 2011/65/UE a Parlamentului European și a Consiliului privind restricțiile de utilizare a anumitor substanțe periculoase în echipamentele electrice și electronice (reformare)
                  1
                (Directiva RoHS 2) în ceea ce privește o derogare pentru aplicații specifice care conțin plumb.

               Directiva RoHS 2 restricționează utilizarea anumitor substanțe periculoase în echipamentele electrice și electronice, astfel cum se prevede la articolul 4 din respectiva directivă. Aceasta a intrat în vigoare la 21 iulie 2011.

               Lista substanțelor restricționate figurează în anexa II la Directiva RoHS 2. Dacă restricțiile privind plumbul, mercurul, cadmiul, cromul hexavalent, bifenilii polibromurați și difenileterii polibromurați sunt deja în vigoare, în schimb restricțiile privind ftalatul de bis(2-etilhexil) (DEHP), ftalatul de butil și de benzil (BBP), ftalatul de dibutil (DBP) și ftalatul de diizobutil (DIBP) se vor aplica începând cu 22 iulie 2019 sau ulterior. În anexele III și IV la Directiva RoHS 2 sunt indicate materialele și componentele de echipamente electrice și electronice (EEE) destinate unor aplicații specifice care beneficiază de derogare de la restricționarea utilizării anumitor substanțe prevăzută la articolul 4 alineatul (1) din Directiva RoHS 2.

               Articolul 5 prevede adaptarea anexelor III si IV la progresul științific și tehnic (prin includerea, reînnoirea, modificarea și revocarea derogărilor). În temeiul articolului 5 alineatul (1) litera (a), este posibilă includerea de derogări în anexele III și IV numai dacă această includere nu diminuează protecția mediului și a sănătății conferită de Regulamentul (CE) nr. 1907/2006
                  2
                și dacă este îndeplinită una dintre condițiile următoare: eliminarea sau substituirea lor prin modificarea proiectului sau utilizând materiale și componente pentru care nu sunt necesare materialele sau substanțele indicate în anexa II este imposibilă din punct de vedere științific sau tehnic; fiabilitatea substituenților nu este asigurată sau este probabil ca efectele negative totale asupra mediului și asupra sănătății și securității consumatorilor provocate de substituire să depășească avantajele totale pentru mediu și pentru sănătatea și securitatea consumatorilor.

               Mai mult, conform dispozițiilor articolului 5 alineatul (1), Comisia Europeană (Comisia) trebuie să includă materialele și componentele de EEE pentru aplicații specifice în listele din anexele III și IV prin intermediul unor acte delegate distincte, în conformitate cu articolul 20. Articolul 5 alineatul (3) și anexa V stabilesc procedura de depunere a cererilor de acordare, de reînnoire sau de revocare a unei derogări.

               2.CONSULTĂRI ÎNAINTEA ADOPTĂRII ACTULUI

               După publicarea Directivei RoHS 2, Comisia a primit, în conformitate cu dispozițiile articolului 5 alineatul (3) și ale anexei V, numeroase
                  3
                cereri din partea operatorilor economici, atât pentru acordarea de noi derogări, cât și pentru reînnoirea derogărilor existente.

               Comisia a primit în iulie 2015 o cerere de acordare a unei noi derogări de tipul celor cuprinse în anexa III pentru utilizarea plumbului în lagărele și bucșele motoarelor cu ardere internă pe motorină sau combustibili gazoși ale echipamentelor nerutiere de uz profesional (cererea nr. 2016-1). Derogarea a fost solicitată pentru categoria 11
                  4
               .

               În vederea evaluării cererii de derogare, Comisia a lansat un studiu pentru a efectua evaluarea tehnică și științifică necesară, organizând inclusiv o consultare
                  5
                online pe tema cererii, care a fost deschisă părților interesate și a durat opt săptămâni. Nu s-a primit nicio contribuție pe durata consultării părților interesate.

               Raportul final care conține evaluarea cererii a fost publicat
                  6
               , părțile interesate fiind informate în acest sens.

               Ulterior, Comisia a consultat grupul de experți al statelor membre pentru actele delegate adoptate în temeiul Directivei RoHS 2, în cursul reuniunii acestuia din 22 septembrie 2017. Experții au fost de acord cu propunerea Comisiei, marea majoritate neexprimându-și punctul de vedere. În conformitate cu Orientările privind o mai bună legiferare, proiectul de directivă delegată a fost publicat pe Portalul pentru o mai bună legiferare timp de patru săptămâni, pentru a obține feedback din partea publicului. Nu s-au primit observații. S-au parcurs toți pașii necesari pentru derogările de la restricționarea anumitor substanțe, prevăzuți la articolul 5 alineatele (3)-(7)
                  7
               . Consiliul și Parlamentul European au fost informate cu privire la toate activitățile.

               În raportul final au fost evidențiate în special informațiile tehnice și evaluarea tehnică de mai jos.

               ·Lagărele și bucșele care conțin plumb sunt necesare pentru a obține o fiabilitate satisfăcătoare a motoarelor de dimensiuni mari și a celor care funcționează în medii dificile sau solicitante, folosite în echipamentele nerutiere de uz profesional. Astfel de lagăre și bucșe sunt utilizate, de exemplu, la compresoarele de aer mobile, la echipamentele de sudură mobile sau la macaralele mobile.

               ·În prezent, nu sunt disponibile pe piață alternative fără plumb care să ofere un nivel suficient de fiabilitate în ceea ce privește rezistența la rupere prin gripare, conformitatea, capacitatea de încastrare și rezistența la deșeuri în domeniile în care se folosesc motoarele echipamentelor nerutiere de uz profesional. Prin urmare, substituirea sau eliminarea plumbului continuă să fie imposibilă din punct de vedere științific și tehnic pentru aplicațiile în cauză.

               Rezultatele evaluării pentru categoria 11 arată că derogarea specifică nu ar diminua protecția mediului și a sănătății conferită de Regulamentul (CE) nr. 1907/2006 (REACH), conform articolului 5 din Directiva 2011/65/UE. În plus, cererea de derogare îndeplinește cel puțin unul dintre criteriile relevante specificate la articolul 5 alineatul (1) litera (a). Dat fiind faptul că pentru aplicațiile în cauză nu sunt disponibile în prezent alternative fiabile și nici nu este probabil ca astfel de alternative să fie introduse în curând pe piață, se justifică acordarea derogării pe perioada maximă de valabilitate de cinci ani, începând cu data de 22 iulie 2019
                  8
               . Dat fiind că deocamdată nu sunt disponibili substituenți fiabili, nu se anticipează niciun impact socioeconomic negativ pentru această perioadă. De asemenea, nu se preconizează că perioada de valabilitate acordată va avea efecte adverse asupra inovării. Pentru a evita suprapunerea domeniilor de aplicare ale derogărilor din anexa III, formularea propusă precizează că aplicațiile vizate de derogarea de la punctul 6(c) sunt excluse din domeniul de aplicare al noii derogări.

               3.ELEMENTELE JURIDICE ALE ACTULUI DELEGAT

               Directiva delegată acordă o derogare de la restricțiile prevăzute la articolul 4 alineatul (1) din Directiva 2011/65/UE; această derogare, care trebuie inclusă în anexa III la directiva menționată, autorizează utilizarea plumbului în aplicații specifice.

               Instrumentul este o directivă delegată, conform dispozițiilor Directivei 2011/65/UE, în special ale articolului 5 alineatul (1) litera (a).

               Obiectivul directivei delegate este de a contribui la protecția sănătății umane și a mediului și de a apropia dispozițiile pentru funcționarea pieței interne în domeniul echipamentelor electrice și electronice, permițând utilizarea, pentru aplicații specifice, a unor substanțe care sunt altfel interzise, în conformitate cu dispozițiile și condițiile prevăzute în Directiva RoHS 2 și cu procedura stabilită de aceasta pentru adaptarea anexelor III și IV la progresul științific și tehnic.

               În conformitate cu principiul proporționalității, măsura nu depășește ceea ce este necesar pentru atingerea obiectivului său.

               Propunerea nu are nicio implicație pentru bugetul UE.

               DIRECTIVA DELEGATĂ (UE) …/… A COMISIEI

               din 16.11.2018

               de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru plumbul din lagărele și bucșele folosite în anumite echipamente nerutiere de uz profesional

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice
                  9
               , în special articolul 5 alineatul (1) litera (a),

               întrucât:

               (1)
                     Directiva 2011/65/UE impune statelor membre obligația de a se asigura că echipamentele electrice și electronice introduse pe piață nu conțin anumite substanțe periculoase indicate în anexa II la directiva respectivă. Această cerință nu se referă la aplicațiile prevăzute în lista din anexa III la Directiva 2011/65/UE.

               (2)
                     Diferitele categorii de echipamente electrice și electronice cărora li se aplică Directiva 2011/65/UE sunt enumerate în anexa I la directiva respectivă.

               (3)
                     Plumbul este o substanță restricționată indicată în anexa II la Directiva 2011/65/UE. Comisia a primit, în iulie 2015, în conformitate cu articolul 5 alineatul (3) din Directiva 2011/65/UE, o cerere de acordare a unei derogări pentru categoria 11, care urmează a fi inclusă în anexa III, pentru utilizarea plumbului în lagărele și bucșele motoarelor cu ardere internă pe motorină sau combustibili gazoși ale echipamentelor nerutiere de uz profesional.

               (4)
                     Lagărele și bucșele care conțin plumb sunt necesare pentru a obține un nivel suficient de fiabilitate în ceea ce privește rezistența la rupere prin gripare, conformitatea, capacitatea de încastrare și rezistența la deșeuri ale motoarelor de dimensiuni mari și ale celor care funcționează în medii dificile sau solicitante, folosite în echipamentele nerutiere de uz profesional, cum ar fi compresoarele de aer mobile, echipamentele de sudură mobile și macaralele mobile.

               (5)
                     În prezent, nu sunt disponibile pe piață alternative fără plumb care să ofere un nivel suficient de fiabilitate în domeniile în care se folosesc motoarele echipamentelor nerutiere de uz profesional.

               (6)
                     Din cauza lipsei unor substituenți fiabili, substituirea sau eliminarea plumbului este imposibilă din punct de vedere științific și tehnic în cazul anumitor motoare din echipamentele nerutiere de uz profesional. Derogarea respectă Regulamentul (CE) nr. 1907/2006 al Parlamentului European și al Consiliului
                  10
                și, în consecință, nu diminuează protecția mediului și a sănătății conferită de acesta. Prin urmare, ar trebui acordată derogarea pentru utilizarea plumbului în lagărele și bucșele anumitor motoare cu ardere internă pe motorină sau combustibili gazoși din echipamentele nerutiere de uz profesional, adăugând un nou punct, 42, în anexa III la Directiva 2011/65/UE. Pentru a evita suprapunerea domeniilor de aplicare prevăzute în anexa III și pentru a asigura claritatea juridică, ar trebui să se precizeze că aplicațiile vizate la punctul 6(c) din anexa III sunt excluse de la noul punct 42 din anexa III la Directiva 2011/65/UE.

               (7)
                     Dat fiind că pentru aplicațiile în cauză nu sunt încă disponibile pe piață alternative fiabile și nici nu este probabil ca astfel de alternative să fie disponibile în curând pe piață, derogarea pentru categoria 11 din anexa I la Directiva 2011/65/UE ar trebui acordată pentru perioada maximă de valabilitate de cinci ani care începe la 22 iulie 2019, data de la care categoria 11 intră în domeniul de aplicare al articolului 4 alineatul (1) din Directiva 2011/65/UE. Având în vedere rezultatele eforturilor depuse în prezent pentru a găsi un substituent fiabil, este puțin probabil ca durata derogării să aibă efecte adverse asupra inovării.

               (8)
                     Prin urmare, Directiva 2011/65/UE ar trebui modificată în consecință,

               ADOPTĂ PREZENTA DIRECTIVĂ:

               Articolul 1

               Anexa III la Directiva 2011/65/UE se modifică în conformitate cu anexa la prezenta directivă.

               Articolul 2

               1.Statele membre adoptă și publică până cel târziu la 21 iulie 2019 actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte.

               Statele membre aplică actele respective de la 22 iulie 2019.

               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               2.Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.

               Articolul 3

               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

               Articolul 4

               Prezenta directivă se adresează statelor membre.

               Adoptată la Bruxelles, 16.11.2018

                     Pentru Comisie,

                     Preşedintele
                     Jean-Claude JUNCKER

                     (1)

                        JO L 174, 1.7.2011, p. 88.

                     (2)

                        JO L 396, 30.12.2006, p. 1.

                     (3)

                        Lista cererilor este disponibilă la adresa:
                  http://ec.europa.eu/environment/waste/rohs_eee/adaptation_en.htm

                     (4)

                        Categoriile enumerate în anexa I la Directiva 2011/65/UE sunt: 1. aparate de uz casnic de mari dimensiuni; 2. aparate de uz casnic de mici dimensiuni; 3. echipamente informatice și de telecomunicații; 4. aparate electrice de consum; 5. echipamentele de iluminat; 6. unelte electrice și electronice; 7. jucării, echipament pentru petrecerea timpului liber și echipament sportiv; 8. dispozitive medicale; 9. instrumente de monitorizare și control, inclusiv instrumente industriale de monitorizare și control; 10. distribuitoare automate; 11. alte EEE care nu se regăsesc în categoriile de mai sus.

                     (5)

                  Perioada de consultare
                  : 14.3.2015 - 9.5.2016.

                     (6)

                        https://publications.europa.eu/en/publication-detail/-/publication/44a95380-f4e3-11e6-8a35-01aa75ed71a1

                     .

                     (7)

                        Pe
                  site-ul Comisiei
                   este disponibilă o listă a pașilor administrativi necesari. În Registrul interinstituțional al actelor delegate se poate vedea în ce stadiu este procedura în cazul fiecărui proiect de act delegat, la adresa
                  https://webgate.ec.europa.eu/regdel/#/home
                  .

                     (8)

                        Categoria 11 va intra în domeniul de aplicare al Directivei 2011/65/UE la 22 iulie 2019. Perioada de valabilitate pentru categoria 11 este prevăzută la articolul 1 alineatul (4) litera (a) din
                  Directiva (UE) 2017/2102 a Parlamentului European și a Consiliului din 15 noiembrie 2017
                   de modificare a Directivei RoHS 2.

                     (9)

                        JO L 174, 1.7.2011, p. 88.

                     (10)

                        Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH) și de înființare a Agenției Europene pentru Produse Chimice (JO L 396, 30.12.2006, p. 1).

    ---documentbreak---

               ANEXĂ

               În anexa III se adaugă punctul 42:

                        „42

                        Plumbul din lagărele și bucșele motoarelor cu ardere internă pe motorină sau combustibili gazoși ale echipamentelor nerutiere de uz profesional:

                        -cu o capacitate cilindrică totală ≥ 15 litri;
                           sau

                        -cu o capacitate cilindrică totală < 15 litri și următoarele caracteristici: motorul este proiectat pentru aplicații în care sarcina maximă trebuie atinsă în mai puțin de 10 secunde de la pornire; sau întreținerea periodică se efectuează, de regulă, în exterior, în medii dificile și pline de impurități, cum ar fi în minerit, construcții și agricultură.

                        Se aplică pentru categoria 11, din care se exclud aplicațiile de la punctul 6(c) din prezenta anexă.

                        Expiră la 21 iulie 2024.”


title: DIRECTIVA DELEGATĂ (UE) …/… A COMISIEI de modificare a anexelor II, III și V la Directiva (UE) 2016/1629 a Parlamentului European și a Consiliului de stabilire a cerințelor tehnice pentru navele de navigație interioară

text:
               EXPUNERE DE MOTIVE

               1.CONTEXTUL ACTULUI DELEGAT

               1.1. Comitetul european pentru elaborarea de standarde privind navigația interioară (CESNI)

               Comisia Centrală pentru Navigația pe Rin (CCNR) este o organizație internațională cu competențe de reglementare în ceea ce privește transportul fluvial pe Rin. Patru state membre (Belgia, Franța, Germania și Țările de Jos), precum și Elveția sunt membre ale CCNR.

               În 2015, CCNR a aprobat crearea și funcționarea Comitetului european pentru elaborarea de standarde privind navigația interioară (CESNI). Misiunea acestuia include adoptarea de standarde tehnice pentru navigația interioară în diverse domenii, în special în ceea ce privește navele, tehnologia informației și echipajul, interpretarea uniformă a acestor standarde și a procedurilor corespunzătoare, precum și deliberări privind siguranța navigației, protecția mediului sau alte domenii legate de navigație.

               CESNI este alcătuit din experți reprezentând statele membre ale CCNR și ale UE care au un drept de vot bazat pe principiul „un vot pentru fiecare stat”.

               UE nu face parte din CCNR sau din CESNI. Ea poate însă participa la activitatea CESNI, alături de alte organizații internaționale a căror misiune acoperă domeniile vizate de CESNI, însă fără a avea drept de vot.

               CESNI adoptă standardele prin votul unanim al statelor membre ale CCNR și ale UE prezente. În lipsa unui consens privind decizia de a înscrie adoptarea de standarde pe ordinea de zi, CESNI hotărăște cu o majoritate de două treimi din voturile membrilor prezenți la reuniune. Într-o a doua etapă, CESNI adoptă standardele cu unanimitatea voturilor exprimate de statele membre ale CCNR și ale UE prezente. Odată adoptate, standardele primesc un număr unic de referință și sunt publicate.

               CCNR a acumulat o experiență semnificativă în stabilirea de cerințe tehnice pentru navele de navigație interioară. Instituit în cadrul CCNR și cu participarea tuturor statelor membre ale UE, CESNI deține așadar competențele de specialitate și reprezentativitatea geografică necesare pentru a elabora standarde comune pentru întreaga rețea de căi navigabile interioare din Uniunea Europeană.

               1.2 Standardul european de stabilire a cerințelor tehnice pentru navele de navigație interioară (ES-TRIN)

               Unul dintre standardele stabilite de CESNI este standardul european de stabilire a cerințelor tehnice pentru navele de navigație interioară (standardul ES-TRIN). Acest standard stabilește cerințele tehnice uniforme necesare pentru a garanta siguranța navelor de navigație interioară. El include dispoziții privind construcția navelor, echiparea și echipamentele navelor de navigație interioară, dispoziții speciale privind anumite categorii de nave, cum ar fi navele de pasageri, convoaiele împinse și navele portcontainer, dispoziții cu privire la identificarea navei, modele de certificate și de registre, dispoziții tranzitorii, precum și instrucțiuni pentru aplicarea standardului tehnic.

               Prima versiune a standardului ES-TRIN (ES-TRIN 2015) a fost adoptată la reuniunea CESNI din 26 noiembrie 2015.

               Standardul ES-TRIN este actualizat periodic, ținându-se cont de activitatea grupurilor de lucru ale CESNI.

               Actualizarea periodică a standardului ES-TRIN este necesară în scopul:

               menținerii unui nivel înalt de siguranță a navigației interioare;

               urmăririi evoluției tehnice (de exemplu, timonerie, echipamente de navigație);

               asigurării compatibilității cu cadrul juridic al UE (de exemplu, Regulamentul privind echipamentele mobile fără destinație rutieră).

               CESNI a adoptat versiunea actualizată a standardului ES-TRIN (ES-TRIN 2017/1) la reuniunea CESNI din 6 iulie 2017. Această ediție încorporează diverse modificări care vizează în special următoarele domenii:

               timoneria escamotabilă;

               actualizarea trimiterilor la diverse standarde internaționale;

               emisia de poluanți gazoși și de particule provenind de la motoare;

               cerințele pentru construcțiile navale tradiționale;

               echipamentele și instalațiile electrice;

               sistemele de stingere a incendiilor;

               placa producătorului pentru granice;

               actualizarea dispozițiilor privind echipamentele de navigație și de informare;

               corecții aduse dispozițiilor tranzitorii privind echipamentele care au primit omologarea de tip.

               1.3 Coerența regimurilor juridice pentru cerințele tehnice

               Directiva (UE) 2016/1629 a Parlamentului European și a Consiliului din 14 septembrie 2016 de stabilire a cerințelor tehnice pentru navele de navigație interioară, de modificare a Directivei 2009/100/CE și de abrogare a Directivei 2006/87/CE include o referință directă la standardul ES-TRIN.

               Pentru a se asigura coerența celor două regimuri juridice existente pentru cerințele tehnice aplicabile navelor de navigație interioară (pe Rin și în UE) este necesar să se prevadă standarde identice. Atât legislația UE, cât și reglementările CCNR vor face trimitere la standardele stabilite de CESNI – la standardul ES-TRIN 2017/01 începând de la 7 octombrie 2018 [termenul-limită de transpunere a Directivei (UE) 2016/1629 și data intrării în vigoare a standardului ES-TRIN 2017/01].

               Din 7 octombrie 2018, legislația UE și regimul de reglementare al CCNR în ceea ce privește navele de navigație interioară vor fi complet aliniate.

               În plus față de modificarea anexei II (trimitere la standardul ES-TRIN 2017/1), pentru a menține coerența între Directiva 2016/1629 și ES-TRIN 2017/01, sunt necesare și modificări ale anexelor III și V.

               2.CONSULTĂRI PREALABILE ADOPTĂRII ACTULUI

               În conformitate cu articolul 32 din Directiva (UE) 2016/1629, înainte de adoptarea unui act delegat, Comisia îi consultă pe experții desemnați de fiecare stat membru în conformitate cu principiile prevăzute în Acordul interinstituțional din 13 aprilie 2016 privind o mai bună legiferare. La reuniunea grupului de experți ai Comisiei privind cerințele tehnice pentru navele de navigație interioară, era prevăzută prezentarea proiectului de act delegat. Reuniunea a fost organizată la data de 13 octombrie 2017.

               În plus, în vederea unei ample informări a experților și pentru a asigura coerența dintre activitățile CESNI și cadrul juridic al UE, Comisia Europeană a prezentat proiectul de act delegat la reuniunea grupului de lucru CESNI/PT programată la 27 și 28 septembrie 2017.

               3.ELEMENTELE JURIDICE ALE ACTULUI DELEGAT

               3.1 Actualizarea trimiterii la ES-TRIN

               Anexa II la Directiva (UE) 2016/1629 face trimitere direct la standardul ES-TRIN 2015/1 pentru cerințele tehnice aplicabile construcțiilor navale. În conformitate cu articolul 31 alineatul (1) din directiva respectivă, Comisia este împuternicită să actualizeze această trimitere la cea mai recentă versiune a standardului ES-TRIN și să stabilească data punerii în aplicare a acestuia. Considerând publicarea standardului ES-TRIN 2017/1 drept cea mai recentă versiune a ES-TRIN, proiectul actului delegat asigură actualizările corespunzătoare. Data aplicării este 7 octombrie 2018.

               3.2 Dispoziții procedurale pentru construcțiile navale tradiționale

               Standardul ES-TRIN 2017/1 cuprinde dispoziții speciale pentru construcțiile navale tradiționale. Pentru a menține coerența dintre cerințele Directivei (UE) 2016/1629 și cele ale standardului ES-TRIN, precum și pentru a simplifica dispozițiile procedurale, este necesar să fie modificată anexa V la directivă referitoare la dispozițiile procedurale detaliate. Articolul 2.01 alineatul (2) din anexa V reglementează componența organismului de inspecție. În conformitate cu ES-TRIN 2017/1, în cazul obținerii certificatului pentru construcțiile navale tradiționale, este necesar să fie efectuată o inspecție de către un expert care deține cunoștințe speciale privind cerințele pentru construcțiile navale tradiționale. Expertul în construcții navale tradiționale este definit de ES-TRIN 2017/1 după cum urmează; „O persoană desemnată de autoritatea competentă sau de o instituție autorizată dintr-un stat membru, care, datorită pregătirii și experienței sale în materie, are cunoștințe de specialitate în domeniul construcțiilor navale tradiționale și care este familiarizată cu cerințele și normele tehnice relevante, inclusiv cu cele din perioada de care aparține construcția navală tradițională.”. Acest expert trebuie să facă parte din organismul de inspecție.

               În conformitate cu articolul 31 alineatul (4) din directivă, Comisia este împuternicită să adopte acte delegate pentru adaptarea anexei V în vederea actualizării și simplificării dispozițiilor administrative. Proiectul de act delegat asigură adaptarea articolului 2.01 alineatul (2) din anexa V la Directiva (UE) 2016/1629 pentru a îndeplini dispozițiile din ES-TRIN 2017/1.

               3.3 Clarificarea listei de cerințe tehnice posibile suplimentare aplicabile construcțiilor navale care navighează pe căile navigabile interioare din zonele 1 și 2 și pe căile navigabile interioare neconectate din zona 3

               Anexa III la Directiva (UE) 2016/1629 stabilește o listă limitativă a domeniilor în care un stat membru poate adopta cerințe naționale în temeiul articolului 23 alineatele (1) și (2) din directiva respectivă.

               În conformitate cu articolul 31 alineatul (3) din Directiva (UE) 2016/1629, Comisia este împuternicită să adopte acte delegate pentru adaptarea anexei III la progresul științific și tehnic.

               Punctul 2 din anexa III la Directiva (UE) 2016/1629 ar trebui să fie actualizat pentru a îmbunătăți coerența cu dispozițiile din standardul ES-TRIN. Prin analogie cu articolul 3.02 din ES-TRIN, punctul 2 respectiv cuprinde dispozițiile privind „Rezistența” și „Stabilitatea”. Titlul actual al punctului 2 nu corespunde cu exactitate conținutului liniuțelor. Proiectul de act delegat asigură adaptările relevante.

               În iulie 2017, Grupul societăților de clasificare recunoscute din domeniul navigației interioare (GERC) a semnalat ocazia de a ameliora lista din anexa III la Directiva (UE) 2016/1629.

               În anexa III sunt enumerate domeniile în care pot fi adoptate cerințe tehnice suplimentare aplicabile construcțiilor navale care navighează pe căile navigabile interioare din zonele 1 și 2 și pe căile navigabile interioare neconectate din zona 3.

               Această listă este restrictivă și nu include domeniile specifice instalării de mașini.

               Pentru navigația în zonele 1 și 2, pare evidentă cerința de a consolida structura corpului navei pentru a rezista la o anumită înălțime a valurilor [punctul 2 din anexa III la Directiva (UE) 2016/1629]. Nu sunt prevăzute domenii corespunzătoare pentru posibile cerințe tehnice aplicabile instalării de mașini destinate funcționării în astfel de zone de navigație, în special pentru a asigura o propulsie fiabilă a construcțiilor navale.

               La articolul 8.01 alineatul (1) din standardul ES-TRIN nu sunt prevăzute cerințe specifice pentru instalarea de mașini; se solicită doar ca motoarele și echipamentele auxiliare ale acestora să fie proiectate, produse și instalate în conformitate cu cele mai bune practici.

               Adăugarea punctului „8. Mașini” în anexa III la Directiva (UE) 2016/1629 va permite unui stat membru să adopte, din motive de siguranță, dispoziții naționale suplimentare.

               Actul delegat asigură adaptările relevante.

               Modificările sugerate ale anexei III la Directiva (UE) 2016/1629 au efecte foarte limitate, deoarece aceste modificări nu vor necesita nicio schimbare a reglementărilor naționale în vigoare, ci, dimpotrivă, vor îmbunătăți securitatea juridică și posibilitățile de a asigura siguranța în zonele 1 și 2.

               DIRECTIVA DELEGATĂ (UE) …/… A COMISIEI

               din 18.4.2018

               de modificare a anexelor II, III și V la Directiva (UE) 2016/1629 a Parlamentului European și a Consiliului de stabilire a cerințelor tehnice pentru navele de navigație interioară

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva (UE) 2016/1629 a Parlamentului European și a Consiliului din 14 septembrie 2016 de stabilire a cerințelor tehnice pentru navele de navigație interioară, de modificare a Directivei 2009/100/CE și de abrogare a Directivei 2006/87/CE
                  1
               , în special articolul 31 alineatele (1), (3) și (4),

               întrucât:

               (1)Directiva 2006/87/CE a Parlamentului European și a Consiliului
                  2
                este abrogată, cu efect de la 7 octombrie 2018, prin Directiva (UE) 2016/1629. Anexa II la Directiva (UE) 2016/1629 prevede că cerințele tehnice aplicabile construcțiilor navale sunt cele stabilite în standardul ES-TRIN 2015/1.

               (2)Acțiunile Uniunii în sectorul navigației interioare ar trebui să urmărească asigurarea uniformității în ceea ce privește elaborarea cerințelor tehnice pentru navele de navigație interioară care urmează să fie aplicate în Uniune.

               (3)Comitetul european pentru elaborarea de standarde privind navigația interioară (CESNI) a fost creat la 3 iunie 2015 în cadrul Comisiei Centrale pentru Navigația pe Rin (CCNR), cu scopul de a elabora standarde tehnice pentru căile navigabile interioare în diverse domenii, în special în ceea ce privește navele, tehnologia informației și echipajul.

               (4)În cadrul reuniunii sale din 6 iulie 2017
                  3
               , CESNI a adoptat noul standard european de stabilire a cerințelor tehnice pentru navele de navigație interioară, ES-TRIN 2017/1.

               (5)Standardul ES-TRIN stabilește cerințele tehnice uniforme necesare pentru a garanta siguranța navelor de navigație interioară. Acesta include dispoziții privind construcția navelor, echiparea și echipamentele navelor de navigație interioară, dispoziții speciale privind anumite categorii de nave, cum ar fi navele de pasageri, convoaiele împinse și navele portcontainer, dispoziții privind echipamentele sistemului de identificare automată, dispoziții privind identificarea navei, un model de certificate și de registru, dispoziții tranzitorii, precum și instrucțiuni de aplicare a standardului tehnic.

               (6)CCNR va aduce modificări cadrului său legislativ, și anume regulamentele privind inspecția navelor pe Rin, pentru a face trimitere la noul standard și pentru a face ca noul standard să fie obligatoriu în cadrul aplicării Convenției revizuite privind navigația pe Rin.

               (7)Prin urmare, Directiva (UE) nr. 2016/1629 a Parlamentului European și a Consiliului ar trebui modificată în consecință.

               (8)Din motive de coerență, dispozițiile modificate ar trebui să fie transpuse și aplicate de la aceeași dată, astfel cum s-a prevăzut inițial pentru transpunerea și aplicarea Directivei (UE) 2016/1629,

               ADOPTĂ PREZENTA DIRECTIVĂ:

               Articolul 1

               Directiva (UE) 2016/1629 se modifică după cum urmează:

               (1)anexa II se înlocuiește cu textul din anexa I la prezenta directivă;

               (2)anexa III se modifică în conformitate cu anexa II la prezenta directivă;

               (3)anexa V se modifică în conformitate cu anexa III la prezenta directivă.

               Articolul 2

               (1)Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la 7 octombrie 2018, actele respective aplicându-se de la această dată. Statele membre comunică de îndată Comisiei textul acestor acte.

               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               (2)Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.

               Articolul 3

               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

               Articolul 4

               Prezenta directivă se adresează statelor membre.

               Adoptată la Bruxelles, 18.4.2018

                     Pentru Comisie

                     Preşedintele
                     Jean-Claude JUNCKER

                     (1)

                        JO L 252, 16.9.2016, p. 118.

                     (2)

                        Directiva 2006/87/CE a Parlamentului European și a Consiliului din 12 decembrie 2006 de stabilire a cerințelor tehnice pentru navele de navigație interioară și de abrogare a Directivei 82/714/CEE a Consiliului (JO L 389, 30.12.2006, p. 1).

                     (3)

                        Rezoluția CESNI 2017-II-1.

    ---documentbreak---

               ANEXA I

               „ANEXA II

               CERINȚE TEHNICE MINIME APLICABILE CONSTRUCȚIILOR NAVALE CARE NAVIGHEAZĂ PE CĂILE NAVIGABILE INTERIOARE DIN ZONELE 1, 2, 3 ȘI 4

               Cerințele tehnice aplicabile construcțiilor navale sunt cele stabilite în standardul ES-TRIN 2017/1.”.

               ANEXA II

               Anexa III la Directiva (UE) 2016/1629 se modifică după cum urmează:

               1. punctul 2 se înlocuiește cu următorul text:

               „2. Rezistență și stabilitate

               — Consolidarea structurii și stabilitate

               — Certificatul/atestatul din partea unei societăți de clasificare recunoscute”;

               2. Se adaugă următorul punct 8:

               „8. Mașini

               –Sisteme de direcție

               –Arbore port-elice și accesorii

               –Motoare de propulsie, cuplaje și accesorii

               –Prezența propulsorului prova

               –Instalații de santină și de stingere a incendiilor

               –Surse de energie electrică de avarie și instalații electrice

               –Certificat/atestat din partea unei societăți de clasificare recunoscute”.

               ANEXA III

               În anexa V la Directiva (UE) 2016/1629, la articolul 2.01, alineatul (2) se modifică după cum urmează:

               1. litera (c) se înlocuiește cu următorul text:

               „(c) un expert nautic ce deține un brevet de comandant de navă pentru căi navigabile interioare, care îl autorizează pe deținător să conducă nava care urmează să fie inspectată;”;

               2. se adaugă următoarea literă (d):

               „(d) un expert în construcții navale tradiționale pentru inspecția construcțiilor navale tradiționale.”.


title: DIRECTIVA DELEGATĂ (UE) …/… A COMISIEI de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru plumb ca activator în pudra fluorescentă a lămpilor cu descărcare ce conțin substanțe fosforescente

text:
               EXPUNERE DE MOTIVE

               1.CONTEXTUL ACTULUI DELEGAT

               Prezenta directivă delegată a Comisiei modifică, în scopul adaptării la progresul tehnic, anexa III la Directiva 2011/65/UE a Parlamentului European și a Consiliului privind restricțiile de utilizare a anumitor substanțe periculoase în echipamentele electrice și electronice (reformare)
                  1
                (Directiva RoHS 2) în ceea ce privește o derogare pentru aplicații specifice care conțin plumb.

               Directiva RoHS 2 restricționează utilizarea anumitor substanțe periculoase în echipamentele electrice și electronice, astfel cum se prevede la articolul 4 din respectiva directivă. Aceasta a intrat în vigoare la 21 iulie 2011.

               Lista substanțelor restricționate figurează în anexa II la Directiva RoHS 2. Deși restricțiile privind plumbul, mercurul, cadmiul, cromul hexavalent, bifenilii polibromurați și difenileterii polibromurați sunt în vigoare în prezent, restricțiile privind ftalatul de bis(2etilhexil) (DEHP), ftalatul de butil și de benzil (BBP), ftalatul de dibutil (DBP) și ftalatul de diizobutil (DIBP) se vor aplica începând cu 22 iulie 2019 sau ulterior. În anexele III și IV la Directiva RoHS 2 sunt indicate materialele și componentele de echipamente electrice și electronice (EEE) destinate unor aplicații specifice care beneficiază de derogare de la restricționarea utilizării anumitor substanțe prevăzută la articolul 4 alineatul (1) din Directiva RoHS 2.

               Articolul 5 prevede adaptarea anexelor III si IV la progresul științific și tehnic (prin includerea, reînnoirea, modificarea și revocarea derogărilor). În temeiul articolului 5 alineatul (1) litera (a), este posibilă includerea de derogări în anexele III și IV numai dacă această includere nu diminuează protecția mediului și a sănătății conferită de Regulamentul (CE) nr. 1907/2006
                  2
                și dacă este îndeplinită una dintre condițiile următoare: eliminarea sau substituirea lor prin modificarea proiectului sau utilizând materiale și componente pentru care nu sunt necesare materialele sau substanțele indicate în anexa II este imposibilă din punct de vedere științific sau tehnic; fiabilitatea substituenților nu este asigurată sau este probabil ca efectele negative totale asupra mediului și asupra sănătății și securității consumatorilor provocate de substituire să depășească avantajele totale pentru mediu și pentru sănătatea și securitatea consumatorilor.

               Mai mult, conform dispozițiilor articolului 5 alineatul (1), Comisia Europeană (Comisia) trebuie să includă materialele și componentele de EEE pentru aplicații specifice în listele din anexele III și IV prin intermediul unor acte delegate distincte, în conformitate cu articolul 20. Articolul 5 alineatul (3) și anexa V stabilesc procedura de depunere a cererilor de acordare, de reînnoire sau de revocare a unei derogări.

               2.CONSULTĂRI ÎNAINTEA ADOPTĂRII ACTULUI

               După publicarea Directivei RoHS 2, Comisia a primit, în conformitate cu dispozițiile articolului 5 alineatul (3) și ale anexei V, numeroase
                  3
                cereri din partea operatorilor economici, atât pentru acordarea de noi derogări, cât și pentru reînnoirea derogărilor existente.

               Actuala derogare de la punctul 18(b) din anexa III permite utilizarea plumbului ca activator în pudra fluorescentă (1 % plumb în greutate sau mai puțin) a lămpilor cu descărcare, atunci când sunt folosite ca lămpi de bronzat ce conțin substanțe fosforescente ca BSP (BaSi2O5: PB). Comisia a primit, în decembrie 2014 și ianuarie 2015, două cereri de reînnoire a acestei derogări. Deși data de expirare a derogării de la punctul 18(b) era 21 iulie 2016 pentru categoriile 1-7 și 10
                  4
               , în conformitate cu cerințele Directivei RoHS [articolul 5 alineatul (5) al doilea paragraf], derogarea continuă să se aplice până în momentul adoptării de către Comisie a unei decizii referitoare la cererea de reînnoire. În plus, în ianuarie 2015, Comisia a primit cererea nr. 2015-3 de acordare a unei noi derogări pentru lămpi cu descărcare, atunci când sunt utilizate ca lămpi pentru fototerapie ce conțin substanțe fosforescente, care urmează fi adăugată în anexa IV. Întrucât evaluarea a arătat că, din punct de vedere mecanic, este posibil ca o lampă pentru uz medical să fie integrată într-un aparat de bronzat și invers, s-a decis ca evaluarea derogării de la punctul 18(b) să se aplice ambelor cereri de derogare.

               În vederea evaluării cererii de derogare, Comisia a lansat un studiu pentru a efectua evaluarea tehnică și științifică necesară, organizând inclusiv o consultare
                  5
                online pe tema cererii, care a fost deschisă părților interesate și a durat opt săptămâni. Cu ocazia consultării a fost primită o contribuție.

               Raportul final care conține evaluarea cererii a fost publicat
                  6
               , părțile interesate fiind informate în acest sens.

               Ulterior, Comisia a consultat grupul de experți ai statelor membre pentru actele delegate adoptate în temeiul Directivei RoHS 2 în cursul reuniunii experților din 15 decembrie 2016, în care solicitanții și părțile direct interesate au făcut prezentări. Experții au fost de acord cu proiectul prezentat de Comisie, marea majoritate fiind absenți sau neexprimându-și punctul de vedere. În conformitate cu Orientările privind o mai bună legiferare, proiectul de directivă delegată a fost publicat pe Portalul pentru o mai bună legiferare timp de patru săptămâni, pentru a obține feedback din partea publicului. Au fost primite două observații, ambele referitoare la categoriile aplicabile conform formulării utilizate în proiectul de directivă delegată. Observațiile au fost luate în considerare și proiectul de directivă delegată a fost modificat în consecință. În cursul celei de a doua perioade de patru săptămâni dedicată feedback-ului din partea publicului după adoptarea modificării respective, au fost primite patru observații, toate fiind în favoarea proiectului de directivă delegată; în una dintre acestea s-au solicitat aplicabilitatea imediată și o perioadă de valabilitate mai lungă. S-au parcurs toți pașii necesari pentru derogările de la restricționarea anumitor substanțe, prevăzuți la articolul 5 alineatele (3)-(7)
                  7
               . Consiliul și Parlamentul European au fost informate cu privire la toate activitățile.

               În raportul final au fost evidențiate în special informațiile tehnice și evaluarea tehnică de mai jos.

               ·Plumbul ca activator în pudra fluorescentă este necesar pentru ca silicatul de bariu fosforescent să emită lumină. Acesta transformă radiația de 254 nm în radiația UV dorită (de 290 nm-400 nm) și este folosit în peste 95 % din lămpile fluorescente cu vapori de mercur de joasă presiune pentru interior, utilizate pentru bronzat și în anumite aplicații medicale. Acesta furnizează raze UV la intensitatea necesară și lungimea de undă de 350 nm, care sunt esențiale pentru inițierea pigmentării pielii (a bronzării).

               ·Aparatele de bronzat sunt strict reglementate în UE și orice posibilă alternativă la plumb ar trebui să îndeplinească criteriile privind fiabilitatea, siguranța și riscul la adresa sănătății. În prezent, nu sunt disponibile astfel de alternative și, prin urmare, substituirea plumbului este imposibilă din punct de vedere științific și tehnic.

               Rezultatele evaluării pentru categoriile 1-7 și 10 arată că derogarea specifică respectă Regulamentul (CE) nr. 1907/2006 (REACH) și, prin urmare, nu diminuează protecția mediului și a sănătății conferită de acesta, după cum prevede articolul 5 din Directiva 2011/65/UE. În plus, cererea de derogare referitoare la punctul 18(b) din anexa III îndeplinește cel puțin unul dintre criteriile relevante specificate la articolul 5 alineatul (1) litera (a). Întrucât pentru aplicațiile în cauză nu sunt disponibile în prezent alternative suficient de fiabile și nici nu este probabil ca astfel de alternative să fie introduse în curând pe piață, este justificată o perioadă de valabilitate care expiră la 21 iulie 2021; dat fiind că, deocamdată, nu sunt disponibili substituenți fiabili, nu se anticipează pentru această perioadă niciun impact socioeconomic negativ al substituirii. De asemenea, nu este de așteptat ca perioada de valabilitate acordată să aibă efecte adverse asupra inovării. În plus, având în vedere cererea nr. 2015-3 și faptul că, din punct de vedere mecanic, este posibil ca în același corp de iluminat sau în același aparat să fie integrată o lampă pentru uz medical sau o lampă pentru bronzat, la punctul 18(b) se va adăuga un nou subpunct, specific aplicațiilor medicale (cu excepția celor prevăzute la punctul 34 din anexa IV).

               Pentru alte categorii decât 1-7 și 10, derogarea existentă rămâne în vigoare pe perioadele de valabilitate prevăzute la articolul 5 alineatul (2).

               3.ELEMENTELE JURIDICE ALE ACTULUI DELEGAT

               Directiva delegată acordă o derogare de la restricțiile prevăzute la articolul 4 alineatul (1) din Directiva 2011/65/UE; această derogare, care trebuie inclusă în anexa III la directiva menționată, autorizează utilizarea plumbului în aplicații specifice.

               Instrumentul este o directivă delegată, conform dispozițiilor Directivei 2011/65/UE, în special ale articolului 5 alineatul (1) litera (a).

               Obiectivul directivei delegate este de a contribui la protecția sănătății umane și a mediului și de a apropia dispozițiile pentru funcționarea pieței interne în domeniul echipamentelor electrice și electronice, permițând utilizarea, pentru aplicații specifice, a unor substanțe care sunt altfel interzise, în conformitate cu dispozițiile și condițiile prevăzute în Directiva RoHS 2 și cu procedura stabilită de aceasta pentru adaptarea anexelor III și IV la progresul științific și tehnic.

               În conformitate cu principiul proporționalității, măsura nu depășește ceea ce este necesar pentru atingerea obiectivului său.

               Propunerea nu are nicio implicație pentru bugetul UE.

               DIRECTIVA DELEGATĂ (UE) …/… A COMISIEI

               din 16.11.2018

               de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru plumb ca activator în pudra fluorescentă a lămpilor cu descărcare ce conțin substanțe fosforescente

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice
                  8
               , în special articolul 5 alineatul (1) litera (a),

               întrucât:

               (1)
                     Directiva 2011/65/UE impune statelor membre obligația de a se asigura că echipamentele electrice și electronice introduse pe piață nu conțin anumite substanțe periculoase indicate în anexa II la directiva respectivă. Această cerință nu se referă la aplicațiile prevăzute în lista din anexa III la Directiva 2011/65/UE.

               (2)
                     Diferitele categorii de echipamente electrice și electronice cărora li se aplică Directiva 2011/65/UE sunt indicate în anexa I la directiva respectivă.

               (3)
                     Plumbul este o substanță restricționată inclusă în anexa II la Directiva 2011/65/UE. Utilizarea plumbului ca activator în pudra fluorescentă (1 % plumb în greutate sau mai puțin) a lămpilor cu descărcare, atunci când sunt folosite ca lămpi de bronzat ce conțin substanțe fosforescente ca BSP (BaSi2O5: PB), a fost însă exceptată de la restricționare și, în consecință, este inclusă în prezent la punctul 18(b) din anexa III la directiva respectivă. Data inițială de expirare a acestei derogări era, pentru categoriile 1-7 și 10, 21 iulie 2016, în conformitate cu articolul 5 alineatul (2) al doilea paragraf din directiva menționată.

               (4)
                     Comisia a primit, înainte de 21 ianuarie 2015, o cerere de reînnoire a derogării respective, în conformitate cu articolul 5 alineatul (5) primul paragraf din Directiva 2011/65/UE. Derogarea menționată rămâne valabilă până la adoptarea unei decizii privind cererea respectivă, în conformitate cu al doilea paragraf al articolului respectiv.

               (5)
                     În plus, în ianuarie 2015, Comisia a primit cererea nr. 2015-3 de acordare a unei noi derogări pentru lămpi cu descărcare, atunci când sunt utilizate ca lămpi pentru fototerapie (echipament medical) ce conțin substanțe fosforescente, care urmează fi adăugată în anexa IV. Întrucât evaluarea a arătat că din punct de vedere mecanic este posibil ca o lampă pentru uz medical să fie integrată într-un aparat de bronzat și invers, s-a decis ca evaluarea derogării de la punctul 18(b) din anexa III să se aplice ambelor cereri de derogare.

               (6)
                     Plumbul ca activator în pudra fluorescentă este necesar pentru ca silicatul de bariu fosforescent să emită lumină. Acesta transformă radiația de 254 nm în radiația UV dorită (de 290 nm-400 nm) și este folosit în peste 95 % din lămpile fluorescente cu vapori de mercur de joasă presiune pentru interior, utilizate pentru bronzat și în anumite aplicații medicale. Acesta furnizează raze UV la intensitatea necesară și lungimea de undă de 350 nm, care sunt esențiale pentru inițierea pigmentării pielii.

               (7)
                     Aparatele de bronzat sunt strict reglementate în Uniune și orice posibilă alternativă la plumb ar trebui să îndeplinească criteriile privind fiabilitatea, siguranța și riscul la adresa sănătății. În prezent, nu sunt disponibile astfel de alternative.

               (8)
                     Din cauza lipsei de substituenți fiabili, substituirea sau eliminarea plumbului este în continuare imposibilă din punct de vedere științific și tehnic în cazul anumitor lămpi cu descărcare ce conțin substanțe fosforescente. Derogarea respectă Regulamentul (CE) nr. 1907/2006 al Parlamentului European și al Consiliului
                  9
                și, în consecință, nu diminuează protecția mediului și a sănătății conferită de acesta. Prin urmare, derogarea pentru utilizarea plumbului ca activator în pudra fluorescentă (1 % plumb în greutate sau mai puțin) a lămpilor cu descărcare, atunci când sunt folosite ca lămpi de bronzat ce conțin substanțe fosforescente ca BSP (BaSi2O5: PB), ar trebui reînnoită.

               (9)
                     Întrucât pentru aplicațiile respective nu sunt încă disponibile pe piață alternative fiabile, derogarea pentru categoriile 1-7 și 10 prevăzute în anexa I la Directiva 2011/65/UE ar trebui reînnoită pentru perioada maximă de valabilitate de cinci ani, și anume până la 21 iulie 2021. Având în vedere rezultatele eforturilor în curs pentru găsirea unui substituent fiabil, este puțin probabil ca durata derogării să aibă efecte adverse asupra inovării.

               (10)
                     Pentru alte categorii decât categoriile 1-7 și 10 prevăzute în anexa I la Directiva 2011/65/UE, derogarea existentă rămâne în vigoare pe perioadele de valabilitate stabilite la articolul 5 alineatul (2) al doilea paragraf din Directiva 2011/65/UE. Din motive de claritate juridică, datele de expirare ar trebui specificate în anexa III la directiva respectivă.

               (11)
                     Având în vedere cererea nr. 2015-3 și faptul că, din punct de vedere mecanic, este posibil ca o lampă pentru uz medical să fie integrată într-un aparat de bronzat și invers, în anexa III la Directiva 2011/65/UE ar trebui adăugat un nou subpunct, 18(b)I, specific aplicațiilor medicale, cu excepția celor prevăzute la punctul 34 din anexa IV la directiva respectivă. Acest subpunct ar trebui să se aplice categoriilor 5 și 8 și să fie valabil până la 21 iulie 2021.

               (12)
                     Prin urmare, Directiva 2011/65/UE ar trebui modificată în consecință,

               ADOPTĂ PREZENTA DIRECTIVĂ:

               Articolul 1

               Anexa III la Directiva 2011/65/UE se modifică în conformitate cu anexa la prezenta directivă.

               Articolul 2

               1.Statele membre adoptă și publică cel târziu până la [ultima zi a celei de a 12-a luni de la data intrării în vigoare a prezentei directive] actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte.

               Statele membre aplică aceste acte începând cu [ultima zi a celei de a 12-a luni de la data intrării în vigoare a prezentei directive + 1 zi].

               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               2.Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.

               Articolul 3

               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

               Articolul 4

               Prezenta directivă se adresează statelor membre.

               Adoptată la Bruxelles, 16.11.2018

                     Pentru Comisie,

                     Preşedintele
                     Jean-Claude JUNCKER

                     (1)

                        JO L 174, 1.7.2011, p. 88.

                     (2)

                        JO L 396, 30.12.2006, p. 1.

                     (3)

                        Lista cererilor este disponibilă la adresa:
                  http://ec.europa.eu/environment/waste/rohs_eee/adaptation_en.htm

                     (4)

                        Aceste categorii sunt următoarele: 1. aparate de uz casnic de mari dimensiuni; 2. aparate de uz casnic de mici dimensiuni; 3. echipamente informatice și de telecomunicații; 4. aparate electrice de consum; 5. echipamentele de iluminat; 6. unelte electrice și electronice; 7. jucării, echipament pentru petrecerea timpului liber și echipament sportiv; 10. distribuitoare automate. Categoriile de EEE sunt indicate în anexa I la Directiva RoHS.

                     (5)

                  Perioada de consultare
                  : 21.8.2015-16.10.2015.

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/

                     (7)

                        Pe
                  site-ul Comisiei
                   este disponibilă o listă a pașilor administrativi necesari. În Registrul interinstituțional al actelor delegate se poate vedea în ce stadiu este procedura în cazul fiecărui proiect de act delegat, la adresa
                  https://webgate.ec.europa.eu/regdel/#/home
                  .

                     (8)

                        JO L 174, 1.7.2011, p. 88.

                     (9)

                        Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH) și de înființare a Agenției Europene pentru Produse Chimice (JO L 396, 30.12.2006, p. 1).

    ---documentbreak---

               ANEXĂ

               În anexa III, punctul 18(b) se înlocuiește cu următorul text:

                        „18(b)

                        Plumbul ca activator în pudra fluorescentă (1 % plumb în greutate sau mai puțin) a lămpilor cu descărcare, atunci când sunt utilizate ca lămpi de bronzat ce conțin substanțe fosforescente ca BSP (BaSi2O5:Pb)

                        Expiră la:

                        -21 iulie 2021 pentru categoriile 1-7 și 10;

                        -21 iulie 2021 pentru categoriile 8 și 9, cu excepția dispozitivelor medicale de diagnosticare in vitro și a instrumentelor industriale de monitorizare și control;

                        -21 iulie 2023 pentru dispozitivele medicale de diagnosticare in vitro din categoria 8;

                        -21 iulie 2024 pentru instrumentele industriale de monitorizare și control din categoria 9 și pentru categoria 11.

                        18(b)-I

                        Plumbul ca activator în pudra fluorescentă (1 % plumb în greutate sau mai puțin) a lămpilor cu descărcare ce conțin substanțe fosforescente ca BSP (BaSi2O5:Pb), atunci când sunt utilizate în echipamentele medicale pentru fototerapie

                        Se aplică pentru categoriile 5 și 8, din care se exclud aplicațiile care intră sub incidența punctului 34 din anexa IV, și expiră la 21 iulie 2021.”


title: DIRECTIVA DE PUNERE ÎN APLICARE (UE) …/… A COMISIEI de modificare a listei de genuri și specii de la articolul 2 alineatul (1) litera (b) din Directiva 2002/55/CE a Consiliului, din anexa II la Directiva 2008/72/CE a Consiliului și din anexa la Directiva 93/61/CEE a Comisiei

text:
               DIRECTIVA DE PUNERE ÎN APLICARE (UE) …/… A COMISIEI

               din 17.6.2019

               de modificare a listei de genuri și specii de la articolul 2 alineatul (1) litera (b) din Directiva 2002/55/CE a Consiliului, din anexa II la Directiva 2008/72/CE a Consiliului și din anexa la Directiva 93/61/CEE a Comisiei

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva 2002/55/CE a Consiliului din 13 iunie 2002 privind comercializarea semințelor de legume
                  1
               , în special articolul 2 alineatul (2),

               având în vedere Directiva 2008/72/CE a Consiliului din 15 iulie 2008 privind comercializarea răsadurilor de legume și a materialului săditor de legume, altul decât semințele
                  2
               , în special articolul 1 alineatul (3) și articolul 22,

               având în vedere Directiva 93/61/CEE a Comisiei din 2 iulie 1993 de stabilire a fișelor care indică condițiile pe care trebuie să le îndeplinească răsadurile de legume și materialele de înmulțire ale legumelor, altele decât semințele, în conformitate cu Directiva 92/33/CEE a Consiliului
                  3
               , în special articolul 1,

               întrucât:

               (1)Directivele 2002/55/CE și 2008/72/CE ale Consiliului prevăd pentru speciile pe care le includ prin intermediul unui tabel cu două coloane, o coloană în care se enumeră denumirea științifică a speciei și o altă coloană în care se enumeră una sau mai multe denumiri comune pentru fiecare specie.

               (2)Anumite soiuri de specii de legume aparțin speciilor enumerate sub denumirile lor științifice, dar nu și tipurilor de soiuri descrise prin denumirile comune. Prin urmare, ar trebui să se precizeze dacă un anumit soi intră sub incidența Directivelor 2002/55/CE și 2008/72/CE.

               (3)Această specificație ar trebui să țină seama de faptul că, în timp ce unele soiuri de anumite specii de legume diverse sunt comercializate pe scară largă în Uniune, altele au piețe limitate la nivel național sau regional. Prin urmare, nu ar fi adecvat să se includă toate soiurile speciilor de legume respective. Prin urmare, ar trebui să se precizeze că, pentru anumite specii, toate soiurile trebuie să fie incluse, în timp ce pentru anumite alte specii ar trebui incluse numai anumite soiuri.

               (4)Codul internațional pentru Nomenclatura pentru plante cultivate (ICNCP) a introdus categoria oficială de „grup” în vederea clasificării soiurilor de specii cultivate. Categoria de „grup” este un instrument potrivit pentru a defini soiurile care aparțin unei anumite specii, care intră în domeniul de aplicare al Directivelor 2002/55/CE și 2008/72/CE.

               (5)Cu scopul de a preciza dacă sunt incluse toate soiurile unei specii de legume sau doar anumite grupuri, tabelele speciilor prevăzute în Directivele 2002/55/CE și 2008/72/CE ar trebui modificate. Denumirile botanice respective ale speciilor de legume și denumirile grupurilor care aparțin acestor specii ar trebui să fie prezentate în ordine ierarhică pentru a elimina orice posibilă ambiguitate cu privire la domeniul de aplicare a soiurilor speciilor în cauză.

               (6)Utilizarea hibridizării interspecifice și a hibridizării intraspecifice a soiurilor poate duce la soiuri de specii de legume care nu sunt incluse în nicio specie sau grup determinat. Pentru a include astfel de soiuri în domeniul de aplicare al Directivei 2002/55/CE, lista speciilor ar trebui să includă hibrizii dintre speciile și grupurile indicate în lista de la articolul 2 alineatul (1) litera (b) din directiva menționată.

               (7)Grupurile indicate în lista de la articolul 2 alineatul (1) litera (b) din Directiva 2002/55/CE ar trebui, de asemenea, să se reflecte, dacă este cazul, în listele din anexa II punctul 3 litera (a) și din anexa III punctul 2 din directiva menționată.

               (8)Prin urmare, Directivele 2002/55/CE, 2008/72/CE și 93/61/CEE ar trebui modificate în consecință.

               (9)În plus, Directiva 93/61/CEE a Comisiei pune în aplicare articolul 4 din Directiva 92/33/CE a Consiliului, care a fost abrogat și înlocuit cu articolul 4 din Directiva 2008/72/CE a Consiliului. Anexa la Directiva 93/61/CEE stabilește o listă care indică condițiile pe care trebuie să le îndeplinească răsadurile de legume și materialul săditor de legume care să enumere speciile respective și organismele dăunătoare care pot să le afecteze calitatea.

               (10)Denumirile botanice ale anumitor specii din Directiva 93/61/CEE ar trebui să fie actualizate în conformitate cu evoluția cunoștințelor științifice, ca parte a actualizării programului respectiv.

               (11)Măsurile prevăzute în prezenta directivă sunt în conformitate cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTA DIRECTIVĂ:

               Articolul 1
               Modificări aduse Directivei 2002/55/CE

               Directiva 2002/55/CE se modifică în conformitate cu partea A a anexei la prezenta directivă.

               Articolul 2
               Modificări aduse Directivei 2008/72/CE

               Anexa II la Directiva 2008/72/CE se înlocuiește cu textul din partea B a anexei la prezenta directivă.

               Articolul 3
               Modificări aduse Directivei 93/61/CEE

               Anexa la Directiva 93/61/CEE se modifică în conformitate cu partea C a anexei la prezenta directivă.

               Articolul 4
               Transpunere

               Statele membre adoptă și publică actele cu putere de lege și actele administrative necesare pentru a se conforma prezentei directive până la 30 iunie 2020. Statele membre informează de îndată Comisia cu privire la aceasta.

               Statele membre aplică dispozițiile respective începând de la 1 iulie 2020.

               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               Articolul 5
               Intrare în vigoare

               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

               Articolul 6
               Destinatari

               Prezenta directivă se adresează statelor membre.

               Adoptată la Bruxelles, 17.6.2019

                     Pentru Comisie

                     Președintele

                     Jean-Claude JUNCKER

                     (1)

                        JO L 193, 20.7.2002, p. 33.

                     (2)

                        JO L 205, 1.8.2008, p. 28.

                     (3)

                        Directiva 93/61/CEE a Comisiei din 2 iulie 1993 de stabilire a fișelor care indică condițiile pe care trebuie să le îndeplinească răsadurile de legume și materialele de înmulțire ale legumelor, altele decât semințele, în conformitate cu Directiva 92/33/CEE a Consiliului (JO L 250, 7.10.1993, p. 19).

    ---documentbreak---

               RO

               ANEXĂ

               Partea A

               Directiva 2002/55/CE se modifică după cum urmează:

               (1) textul de la articolul 2 alineatul (1), litera (b) se înlocuiește cu următorul:

               „Allium cepa L.

               – Grupul Cepa (Ceapă, Ceapă eșalotă)

               – Grupul Aggregatum (Ceapă eșalotă)

               Allium fistulosum L. (Ceapă de iarnă)

               – toate soiurile

               Allium porrum L. (Praz)

               – toate soiurile

               Allium sativum L. (Usturoi)

               – toate soiurile

               Allium schoenoprasum L. (Arpagic)

               – toate soiurile

               Anthriscus cerefolium (L.) Hoffm. (Asmățui)

               – toate soiurile

               Apium graveolens L.

               – Grupul Țelină

               – Grupul Țelină de rădăcină

               Asparagus officinalis L. (Sparanghel)

               – toate soiurile

               Beta vulgaris L.

               – Grupul Sfeclă de grădină (Sfeclă roșie, inclusiv sfeclă Cheltenham)

               – Grupul Sfeclă pentru frunze și pețiol (Sfeclă pentru frunze și pețiol sau mangold)

               Brassica oleracea L.

               – Grupul Varză kale

               – Grupul Conopidă

               – Grupul Capitata (varză roșie și varză albă)

               – Grupul Varză de Bruxelles

               – Grupul Gulie

               – Grupul Varză creață

               – Grupul Broccoli (tip calabrez și tip germinativ)

               – Grupul Varză kale „Nero di Toscana”

               – Grupul Tronchuda (Varză portugheză)

               Brassica rapa L.

               – Grupul Varză chinezească

               – Grupul Nap

               Capsicum annuum L. (ardei iute sau ardei)

               – toate soiurile

               Cichorium endivia L. (Cicoare)

               – toate soiurile

               Cichorium intybus L.

               – Grupul Andivă

               – Grupul Cicoare pentru frunze (Cicoare cu frunză lată sau cicoare italiană)

               – Grupul Cicoare industrială (pentru rădăcină)

               Citrullus lanatus (Thunb.) Matsum. et Nakai (Pepene verde)

               – toate soiurile

               Cucumis melo L. (Pepene galben)

               – toate soiurile

               Cucumis sativus L.

               – Grupul Castravete

               – Grupul Castravete cornișon

               Cucurbita maxima Duchesne (Dovleac moscat)

               – toate soiurile

               Cucurbita pepo L. (Dovleac verde, inclusiv dovleac cultivar matur și dovleac crenelat sau dovlecel, inclusiv dovleac crenelat imatur)

               – toate soiurile

               Cynara cardunculus L.

               – Grupul Anghinare

               – Grupul Cardon

               Daucus carota L. (Morcov și Morcov furajer)

               – toate soiurile

               Foeniculum vulgare Mill. (Fenicul)

               – Grupul Azoricum

               Lactuca sativa L. (Salată verde)

               – toate soiurile

               Solanum lycopersicum L. (Tomată)

               – toate soiurile

               Petroselinum crispum (Mill.) Nyman ex A. W. Hill

               – Grupul Pătrunjel pentru frunze

               – Grupul Pătrunjel pentru rădăcină

               Phaseolus coccineus L. (Fasole spaniolă)

               – toate soiurile

               Phaseolus vulgaris L.

               – Grupul Fasole pitică

               – Grupul Fasole urcătoare

               Pisum sativum L.

               – Grupul Mazăre cu bob neted

               – Grupul Mazăre cu bob zbârcit

               – Grupul Mazăre dulce

               Raphanus sativus L.

               – Grupul Ridiche

               – Grupul Ridiche neagră

               Rheum rhabarbarum L. (Rubarbă)

               – toate soiurile

               Scorzonera hispanica L. (Scorționeră)

               – toate soiurile

               Solanum melongena L. (Pătlăgea vânătă)

               – toate soiurile

               Spinacia oleracea L. (Spanac)

               – toate soiurile

               Valerianella locusta (L.) Laterr. (Fetică sau Salata mielului)

               – toate soiurile

               Vicia faba L. (Bob)

               – toate soiurile

               Zea mays L.

               – Grupul Porumb dulce

               – Grupul Porumb de floricele

               Toți hibrizii speciilor și grupurilor enumerate mai sus.”

               (2) în prima coloană a tabelului de la punctul 3 litera (a) din anexa II, rubricile dintre „Asparagus officinalis” și „Cichorium endivia” se înlocuiesc cu următorul text:

                  ‘Beta vulgaris (Grupul Sfeclă roșie)

                  ‘Beta vulgaris (altele decât cele din Grupul Sfeclă roșie)

                  Brassica oleracea (Grupul Conopidă)

                  Brassica oleracea (altele decât cele din Grupul Conopidă)

                  Brassica rapa (Grupul Varză chinezească)

                  Brassica rapa (Grupul Nap)

                  Capsicum annuum

                  Cichorium intybus (Grupul Andivă, Grupul Cicoare pentru frunze)

                  Cichorium intybus [Grupul Cicoare industrială (pentru rădăcină)]”.

               (3) în prima coloană a tabelului de la punctul 2 din anexa III, rubricile dintre „Capsicum annuum” și „Cichorium endivia” se înlocuiesc cu următorul text:

               „Cichorium intybus (Grupul Andivă, Grupul Cicoare pentru frunze)

                  Cichorium intybus [Grupul Cicoare industrială (pentru rădăcină)]”.

               Partea B

               „Allium cepa L.

               – Grupul Cepa (Ceapă, Ceapă eșalotă)

               – Grupul Aggregatum (Ceapă eșalotă)

               Allium fistulosum L. (Ceapă de iarnă)

               – toate soiurile

               Allium porrum L. (Praz)

               – toate soiurile

               Allium sativum L. (Usturoi)

               – toate soiurile

               Allium schoenoprasum L. (Arpagic)

               – toate soiurile

               Anthriscus cerefolium (L.) Hoffm. (Asmățui)

               – toate soiurile

               Apium graveolens L.

               – Grupul Țelină

               – Grupul Țelină de rădăcină

               Asparagus officinalis L. (Sparanghel)

               – toate soiurile

               Beta vulgaris L.

               – Grupul Sfeclă de grădină (Sfeclă roșie, inclusiv sfeclă Cheltenham)

               – Grupul Sfeclă pentru frunze și pețiol (Sfeclă pentru frunze și pețiol sau mangold)

               Brassica oleracea L.

               – Grupul Varză kale

               – Grupul Conopidă

               – Grupul Capitata (varză roșie și varză albă)

               – Grupul Varză de Bruxelles

               – Grupul Gulie

               – Grupul Varză creață

               – Grupul Broccoli (tip calabrez și tip germinativ)

               – Grupul Varză kale „Nero di Toscana”

               – Grupul Tronchuda (Varză portugheză)

               Brassica rapa L.

               – Grupul Varză chinezească

               – Grupul Nap

               Capsicum annuum L. (ardei iute sau ardei)

               – toate soiurile

               Cichorium endivia L. (Cicoare)

               – toate soiurile

               Cichorium intybus L.

               – Grupul Andivă

               – Grupul Cicoare pentru frunze (Cicoare cu frunză lată sau cicoare italiană)

               – Grupul Cicoare industrială (pentru rădăcină)

               Citrullus lanatus (Thunb.) Matsum. et Nakai (Pepene verde)

               – toate soiurile

               Cucumis melo L. (Pepene galben)

               – toate soiurile

               Cucumis sativus L.

               – Grupul Castravete

               – Grupul Castravete cornișon

               Cucurbita maxima Duchesne (Dovleac moscat)

               – toate soiurile

               Cucurbita pepo L. (Dovleac verde, inclusiv dovleac cultivar matur și dovleac crenelat sau dovlecel, inclusiv dovleac crenelat imatur)

               – toate soiurile

               Cynara cardunculus L.

               – Grupul Anghinare

               – Grupul Cardon

               Daucus carota L. (Morcov și Morcov furajer)

               – toate soiurile

               Foeniculum vulgare Mill. (Fenicul)

               – Grupul Azoricum

               Lactuca sativa L. (Salată verde)

               – toate soiurile

               Solanum lycopersicum L. (Tomată)

               – toate soiurile

               Petroselinum crispum (Mill.) Nyman ex A. W. Hill

               – Grupul Pătrunjel pentru frunze

               – Grupul Pătrunjel pentru rădăcină

               Phaseolus coccineus L. (Fasole spaniolă)

               – toate soiurile

               Phaseolus vulgaris L.

               – Grupul Fasole pitică

               – Grupul Fasole urcătoare

               Pisum sativum L.

               – Grupul Mazăre cu bob neted

               – Grupul Mazăre cu bob zbârcit

               – Grupul Mazăre dulce

               Raphanus sativus L.

               – Grupul Ridiche

               – Grupul Ridiche neagră

               Rheum rhabarbarum L. (Rubarbă)

               – toate soiurile

               Scorzonera hispanica L. (Scorționeră)

               – toate soiurile

               Solanum melongena L. (Pătlăgea vânătă)

               – toate soiurile

               Spinacia oleracea L. (Spanac)

               – toate soiurile

               Valerianella locusta (L.) Laterr. (Fetică sau Salata mielului)

               – toate soiurile

               Vicia faba L. (Bob)

               – toate soiurile

               Zea mays L.

               – Grupul Porumb dulce

               – Grupul Porumb de floricele

               Partea C

               În anexa la Directiva 93/61/CEE, coloana „Genuri sau specii” se modifică după cum urmează:

               (a)textul „Allium ascalonicum” se înlocuiește cu textul „Allium cepa – Grupul Aggregatum”;

               (b)textul „Allium cepa” se înlocuiește cu textul „Allium cepa – Grupul Cepa”;

               (c)textul „Brassica pekinensis” se înlocuiește cu textul „Brassica rapa – Grupul Varză chinezească”;

               (d)textul „Lycopersicon lycopersicum” se înlocuiește cu textul „Solanum lycopersicum”.